Kello kahteen mennessä poliisi on sakottanut kolme kuljettajaa, jotka ovat liikkeellä ilman taksilupaa.

– Kaikki kertoivat, että heillä on Uber-lupa. Selitimme, että sellainen ei riitä, vaan he tarvitsevat taksiliikenteen luvan. Yleensä ensin esitetään, ettei tiedetä, että tällaista toimintaa ei voi tehdä. Selityksiä on miljoona kuten ylinopeudessa ja rattijuopumuksessa, sanoo ylikonstaapeli Tuomo Markoff Helsingin poliisista.

Uber-kyytien välitys on laillista, mutta ajaminen vaatii taksiluvan.

– Näin pikkujouluaikaan Uber-kuljettajia on paljon liikenteessä. Määrää en pysty sanomaan, että olisiko satoja vai kymmeniä. Ravintoloiden sulkeuduttua niin sanottuja oikeita takseja ei riitä kaikille ja heille on kysyntää.

Kuljettaja siirretään pistokokeessa poliisiautoon jututettavaksi ja sakotettavaksi.

Mainos (artikkeli jatkuu alla)

Mainos (artikkeli jatkuu alla)

– Alussa tehtiin rikosilmoituksia ja ne menivät syyteharkintaan. Tämä on kuitenkin niin sanotusti selvä juttu, joka voidaan käsitellä tien päällä. Vähän niin kuin ylinopeus.

Asiakkaan ainoa rangaistus on, että kyyti keskeytyy. Joillekin matkustajista sekin näyttää olevan liikaa.

Toiminta Suomessa laajenee

Yksi kuljettajista jää pistokokeessa kiinni kolmatta kertaa.



– Hän kertoo saaneensa sähköpostin Uberilta, jossa kehotetaan olemaan maksamatta sakkoa ja jatkamaan ajamista, Tuomo Markoff sanoo.

Laittomat ajot eivät näytä huolettavan Uberin Euroopan johtajaa. Toimintaa Suomessa ollaan laajentamassa.

– Olemme erittäin innoissamme Suomesta. Olemme olleet Helsingissä vuoden, ja tämä on vasta alkua. Aloitamme pian toiminnan myös muissa kaupungeissa, sanoo Suomessa tällä viikolla vieraillut yhteiskuntasuhdejohtaja Mark MacGann.

Samaan aikaan yhtiössä on vahva usko, että Suomen hallitus tekee Uberin toivomat muutokset.

Mainos (artikkeli jatkuu alla)

Mainos (artikkeli jatkuu alla)

– Ongelmia syntyy, kun yrität tuoda uusia liiketoimintatapoja ja uutta teknologiaa markkinoille, joiden lupasäätely on 20-50 vuotta vanhaa. Olemme erittäin kiitollisia avoimesta keskustelusta Suomen hallituksen kanssa, MacGann kiittelee.

Uudistuksia tulossa

Liikenne- ja viestintäministeriössä valmistellaan alalle parhaillaan uutta lainsäädäntöä. Ministeri Anne Bernerin mukaan on vielä liian aikaista sanoa, millaisia uudistuksia on luvassa.

–Tällä hetkellä meidän vastauksemme on se, että me tarkastamme nyt lainsäädäntökokonaisuutta, ja se tullaan antamaan eduskunnalle ensi vuoden kesäkuussa.

- Liian aikaista on tällä hetkellä kertoa se, että tuleeko syntymään sellaista liikennöintimahdollisuutta tai edellytyksiä, mistä Uber puhuu. Me tulemme varmasti jatkossakin huolehtimaan siitä, että meillä on tietyt pätevyysvaatimukset ja tietyt turvallisuusvaatimukset, sanoo liikenne- ja viestintäministeri Berner.